CELEX: 52012PC0167
Language: bg
Date: 2012-04-17
Title: Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за изменение на Регламент (EО) № 223/2009 относно европейската статистика

|
			
		
		
		52012PC0167
		
			Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за изменение на Регламент (EО) № 223/2009 относно европейската статистика /* COM/2012/0167 final - 2012/0084 (COD) */
			
				
		
		
			
			   	ОБЯСНИТЕЛЕН МЕМОРАНДУМ
1.           КОНТЕКСТ НА ПРЕДЛОЖЕНИЕТО
Надеждните статистически данни са все
по-необходими, когато политически отговорни лица, предприятия и граждани трябва
да вземат съобразени с обстоятелствата обосновани решения. Поради това
осигуряването на високо качество на получените данни е основна грижа на всички
статистически органи. През 2005 г. беше договорен Кодекс на европейската
статистическа практика[1],
а основната законова рамка, с която се урежда разработването, изготвянето и
разпространението на европейската статистика от Европейската статистическа
система (ЕСС) бе модернизирана през 2009 г. чрез приемането на Регламент
(ЕО) № 223/2009 на Европейския парламент и на Съвета от 11 март
2009 г. относно европейската статистика[2].
При неотдавнашните събития в областта на
икономиката отново пролича необходимостта от още по-голяма достоверност на
статистиката. Инструментите на икономическата политика и резултатите от
провеждането ѝ бяха засегнати — повече, отколкото когато и да било досега — от конюнктурата
на световните финансови пазари и стратегиите на участниците в тях. Достоверността
на статистиката вече зависи от доверието, с което я възприема обществеността и
по-специално финансовите пазари. Надеждността на статистическите данни от
гледна точка на критериите за оценка на качеството е предпоставка за доверието
на потребителите. Не по-малко важно е доверието по отношение на институциите,
изготвящи статистиката. В този контекст трябва да се обърне специално внимание
на професионалната независимост на статистическите органи, която трябва да бъде
гарантирана от закона.
Комисията призна фактите и в своето съобщение
„Към стабилно управление на качеството на европейската статистика“[3] посочи необходимостта от
засилване на управлението на Европейската статистическа система (ЕСС) чрез
осигуряване на безусловно изпълнение на принципа на професионална независимост
на националните статистически институти (НСИ), чрез изясняване на ролята им за
координиране на националните статистически системи и чрез по-широка употреба на
административни данни за статистически цели. Освен това беше предложено да се
установят „ангажименти във връзка с доверието в статистиката“, за да се повиши
информираността на националните правителства за ролята им в осигуряването на
доверие към официалната статистика чрез зачитане на независимостта на НСИ,
както и за споделяната от тях отговорност за това. Според съобщението всички
посочени мерки следва да се въведат чрез изменение на Регламент (ЕО)
№ 223/2009. Освен това следва съответно да се преразгледа Кодексът на
европейската статистическа практика[4].
Констатацията на проблемите в посоченото
съобщение и предложените за преодоляването им действия бяха подкрепени от
Съвета по икономически и финансови въпроси (3100-о заседание, 20 юни
2011 г.). Първостепенната важност на принципа за професионалната
независимост на НСИ бе ясно призната и от Европейския парламент и Съвета в
пакета от шест законодателни акта за укрепване на икономическото управление,
които влязоха в сила през декември 2011 г. В него се посочва, че
професионалната независимост на националните статистически органи изисква, inter
alia, прозрачни процедури за назначаване и освобождаване на персонал, които
трябва да се основават единствено на професионални критерии[5]. Освен това на 13 март 2012 г.
Европейският парламент прие резолюция, в която призовава Комисията бързо да
предприеме мерки за подобряване на управлението на качеството и ръководството в
областта на европейската статистика.
2.           РЕЗУЛТАТИ ОТ КОНСУЛТАЦИИТЕ
СЪС ЗАИНТЕРЕСОВАНИТЕ СТРАНИ
Предложението в голяма степен се основава
върху окончателните изводи и препоръки на работната група на ЕСС относно
преразглеждането на Регламент (ЕО) № 223/2009 и относно „ангажиментите във
връзка с доверието в статистиката“, която между юни и октомври 2011 г.
проведе няколко заседания. В работната група участваха представители на 14
държави, които разискваха по четирите главни въпроса, посочени в съобщението
„Към стабилно управление на качеството на европейската статистика“ във връзка
със засилването на управлението на Европейската статистическа система:
независимостта на НСИ, ролята им на координатори на националните статистически
системи, употребата и управлението на административни данни и „ангажиментите
във връзка с доверието в статистиката“.
Освен това по проекта за предложение бе
проведена консултация с Комитета на Европейската статистическа система, чиято
основна мисия е да предлага на ЕСС професионално ръководство в разработването,
изготвянето и разпространението на европейската статистика в съответствие със
статистическите принципи.
3.           ПРАВНИ ЕЛЕМЕНТИ НА
ПРЕДЛОЖЕНИЕТО
В предложението се призовава съществуващата
основна правна рамка на европейската статистика да бъде преразгледана и
адаптирана, така че да съответства на нуждите на политиката и на поставените от
неотдавнашните събития в световната икономика предизвикателства пред
европейската статистика. Основната цел е да се засили още повече управлението в
рамките на Европейската статистическа система, за да се запази високата степен
на доверие в нея и да се задоволи по подходящ начин нуждата от данни, породена
от засиленото съгласуване на икономическата политика в Европейския съюз.
По-специално, в този контекст професионалната
независимост на националните статистически органи е от същностно значение. В
настоящото предложение изрично се споменават ръководителите на националните
статистически институти като лица, чиято независимост при изпълнение на
задълженията им е предварително условие за установяване на независимостта на
съответните институции. За тази цел е задължително ръководителите на НСИ да
имат свободата да вземат решения за процесите, за статистическите методи,
стандарти и процедури, както и за съдържанието и момента на оповестяване на
статистическите съобщения и издания за цялата европейска статистика. На тях
трябва да им бъде забранено да искат инструкции от националните правителства и
други институции и трябва да бъдат защитени от получаване на такива указания.
Освен това на ръководителите на НСИ следва да бъде дадена значителна автономия
при вземането на решения за вътрешното управление на статистическата служба и
да им бъде позволено публично да изказват мнения относно бюджета, отделен за
НСИ от гледна точка на статистическите задачи, които институтът следва да
изпълни. Трябва също така да има прозрачни и правно задължителни правила за
назначаването, прехвърлянето и освобождаването на ръководителите на НСИ, които
се основават единствено на професионални критерии.
Освен че трябва да се ползват от значителна
самостоятелност, ръководителите на НСИ трябва обаче и да отговарят за
резултатите на НСИ както по отношение на статистическите продукти, така и на
изпълнението на бюджета. Те следователно трябва да представят годишен доклад за
статистическите дейности и финансовото състояние на съответния орган. 
Както бе заявено от Комисията в съобщението ѝ
„Към стабилно управление на качеството на европейската статистика“,
предложението за изменение на Регламент (ЕО) № 223/2009 включва и
установяването на „ангажименти във връзка с доверието в статистиката“.
Посочените декларации за зачитане на Кодекса на европейската статистическа
практика, и особено на принципа за независимост на НСИ, имат за цел да засилят
управлението на статистиката в ЕС и да запазят доверието в европейската
статистика. Съгласно предложението те следва да бъдат подписани от
правителствата на всички държави членки, както и от Комисията, във всички
случаи на възможно най-високо равнище. Предвижда се проектът на всеки
ангажимент във връзка с доверието в статистиката да бъде подготвен от съответната
държава членка и да съдържа специфични за нея действия за подобряване.
Практическото изпълнение на действията ще бъде наблюдавано от Евростат като
част от вече редовно извършваната оценка на спазването на Кодекса на
европейската статистическа практика от страна на държавите членки. 
Координиращата роля на НСИ в националните
статистически системи е пояснена чрез предложението за изменение на член 5,
параграф 1 от Регламент (ЕО) № 223/2009. Бяха добавени изрични препратки
към институциите, както и функции, които следва да бъдат обект на координация.
Друго изменение, с което се пояснява ролята на
НСИ, е новият член 17а относно достъпа до административните записи, тяхното
използване и интеграция, който заменя настоящия член 24. Основната му цел е
установяването на правна рамка за разширена употреба на данни от
административни източници за изготвянето на европейската статистика, без да се
увеличава тежестта върху респондентите, НСИ и другите национални органи. Съгласно
предложението НСИ следва да бъдат включени в необходимата степен в решенията
относно създаването, разработването и прекратяването административните записи,
които биха могли да се използват при изготвянето на статистически данни. Те
следва да координират и съответните дейности по стандартизация и да получават
метаданни относно административните данни, извлечени за статистически цели. На
НСИ, на другите национални органи и на Евростат следва да се предостави
свободен и навременен достъп до административните записи, но само в рамките на
съответната им публична административна система и доколкото е необходимо за
разработването, изготвянето и разпространението на европейската статистика.
Изменението на член 6 от Регламент (ЕО)
№ 223/2009 включва необходимостта по подходящ начин да се гарантира независимото
положение на Евростат на равнището на Съюза по същия начин, както това се
предлага за НСИ на национално равнище. Това е особено важно за доверието в
цялата Европейска статистическа система и бе особено силно подчертано от
повечето държави членки на предишния кръг консултации със заинтересованите
страни. 
Освен това, за да се опрости бюджетното
планиране на статистическите дейности и да се направи то по-стабилно,
програмният период на Европейската статистическа програма бе приведен в
съответствие с многогодишната финансова рамка на Съюза. 
На последно място, предложеното изменение на
Регламент (ЕО) № 223/2009 взема предвид необходимите корекции в
съответствие с Договора от Лисабон по отношение на предоставянето на делегирани
и на изпълнителни правомощия на Комисията.
4.           ОТРАЖЕНИЕ ВЪРХУ БЮДЖЕТА
Очаква се предложението да няма отражение
върху ресурсите в рамките на Европейската статистическа система. Напротив,
смята се, че то ще опрости и подобри координацията и сътрудничеството в
системата, с което в крайна сметка ще допринесе за по-ефективно изготвяне на
европейската статистика и за намаляване на тежестта за респондентите. 
Нуждите от човешки ресурси в Комисията ще
бъдат покрити от персонала на генералната дирекция, на който вече е възложено
управлението на съответния правен акт и/или който е преразпределен в рамките на
генералната дирекция.
5.           НЕЗАДЪЛЖИТЕЛНИ ЕЛЕМЕНТИ
Няма.
2012/0084 (COD)
Предложение за
РЕГЛАМЕНТ НА ЕВРОПЕЙСКИЯ ПАРЛАМЕНТ И НА
СЪВЕТА
за изменение на Регламент (EО) № 223/2009
относно европейската статистика 
(текст от значение за ЕИП и за Швейцария)
ЕВРОПЕЙСКИЯТ ПАРЛАМЕНТ И СЪВЕТЪТ НА
ЕВРОПЕЙСКИЯ СЪЮЗ,
като взеха предвид Договора за функционирането
на Европейския съюз, и по-специално член 338, параграф 1 от него,
като взеха предвид предложението на
Европейската комисия,
след предаване на проекта на законодателния
акт на националните парламенти,
в съответствие с обикновената законодателна
процедура,
като имат предвид, че:
(1)       В качеството си на
партньорство Европейската статистическа система (ЕСС) като цяло успешно е
обединила дейностите си с цел да гарантира разработването, изготвянето и
разпространението на висококачествена европейска статистика, в това число и
чрез подобряване на управлението на системата.
(2)(2)   Неотдавна обаче бяха открити някои слабости, по-специално по
отношение на рамката за управление на качеството на статистиката.
(3)(3)   В своето съобщение от 15 април 2011 г. до Европейския
парламент и Съвета „Към стабилно управление на качеството на европейската
статистика“[6]
Комисията предложи предприемането на действия за преодоляване на слабостите.
По-специално, тя предложи целево изменение на Регламент (ЕО) № 223/2009 на
Европейския парламент и на Съвета от 11 март 2009 г. относно европейската
статистика[7].
(4)       В заключенията си от 20 юни
2011 г. Съветът по икономически и финансови въпроси приветства
инициативата на Комисията и подчерта важността от непрекъснато подобряване на
управлението на ЕСС и повишаване на нейната ефективност.
(5)       Освен това следва да се вземе
предвид и въздействието на неотдавнашните събития върху статистическата област
в контекста на рамката за икономическо управление на Съюза, по-специално
аспектите, свързани с независимостта на статистиката, като прозрачни процедури
за назначаване и освобождаване на персонал, разпределението на бюджетни
средства и предварителното оповестяване на датите за публикуване на
статистиката съгласно Регламент (ЕС) № 1175/2011 на Европейския парламент и на
Съвета от 16 ноември 2011 г. за изменение на Регламент (ЕО) № 1466/97 на Съвета
за засилване на надзора върху състоянието на бюджета и на надзора и
координацията на икономическите политики[8],
както и аспектите, свързани с изискването органите, отговарящи за мониторинга
на изпълнението на националните бюджетни правила, да се ползват от функционална
самостоятелност съгласно Регламент (ЕС) № …/… на Европейския парламент и
на Съвета относно общите разпоредби за мониторинг и оценка на проектите за
бюджетни планове и за гарантиране на коригирането на прекомерния дефицит на
държавите членки в еврозоната.
(6)       Посочените аспекти не следва
да се ограничават до статистиката, изготвена за целите на системата за фискален
надзор и процедурата за прекомерен дефицит, а следва да се прилагат към цялата
европейската статистика, разработвана, изготвяна и разпространявана от ЕСС.
(7)       Освен това съответствието на
разпределените средства в годишен и многогодишен план и тяхната наличност за
посрещане на нуждите на статистиката са необходимо условие за професионалната
независимост на статистическите органи.
(8)       За тази цел следва да бъде
засилена професионалната независимост на статистическите органи и да се
прилагат минимални стандарти, по-специално по отношение на ръководителите на
националните статистически институти (НСИ), на които следва да бъдат дадени
специфични гаранции относно изпълнението на статистическите задачи,
организационното управление и разпределението на средствата.
(9)       Освен това следва да се внесе
яснота по отношение на обхвата на вече определената на НСИ координираща роля,
така че да бъде осъществявана по-ефективна координация на статистическите
дейности на национално равнище, в това число управление на качеството.
(10)     За да се намали тежестта върху
статистическите органи и респондентите, НСИ и другите национални органи следва
да имат възможност за незабавен и безвъзмезден достъп до административните
записи, в това число попълваните по електронен път, както и за тяхното използване
и обединяване със статистиката.
(11)     Освен това следва да бъдат
провеждани консултации на ранен етап с НСИ относно създаването на нови
административни записи, от които може да се извлекат данни за статистически
цели, а също и за планираните изменения в съществуващи административни
документи или за преустановяване на използването им. Те следва да получават и
съответните метаданни от собствениците на административни данни и да
координират дейностите по стандартизация, засягащи административните записи,
които имат значение за изготвянето на статистически данни.
(12)     Поверителността на данните,
получени от административни записи, следва да се защитава в съответствие с
общите принципи и насоки, приложими към всички поверителни данни, използвани за
изготвянето на европейската статистика. Следва да се установят и приложими към
такива данни рамки за оценка на качеството.
(13)     Качеството на европейската
статистика може да бъде подобрено и доверието на ползвателите може да се повиши
чрез споделянето на отговорността за прилагането на Кодекса на европейската
статистическа практика с националните правителства. За тази цел във всяка
държава членка следва да се установи „ангажимент във връзка с доверието в
статистиката“, който да включва поемането на конкретни задължения от
правителството ѝ за прилагане на Кодекса и националните рамки за осигуряване на
качеството, в това число самооценки и действия за подобряване.
(14)     Тъй като европейската
статистика трябва да се изготвя въз основа на дългосрочно оперативно и финансово
планиране с цел да се осигури висока степен на независимост, Европейската
статистическа програма следва да обхваща същия период, какъвто обхваща
многогодишната финансова рамка.
(15)     С Регламент (ЕО)
№ 223/2009 на Комисията се предоставят правомощия за изпълнение на някои
от разпоредбите на посочения регламент; вследствие на влизането в сила на
Договора от Лисабон правомощията, предоставени на Комисията съгласно посочения
регламент, трябва да бъдат приведени в съответствие с членове 290 и 291 от
Договора.
(16)     Комисията следва да има
правомощия да приема делегирани актове в съответствие с член 290 от Договора,
за да допълва или изменя някои несъществени елементи от Регламент (ЕО)
№ 223/2009, така че да въвежда специфични изисквания за качество, като
целеви стойности и минимални стандарти за изготвянето на статистиката, когато
секторното законодателство в областта на статистиката не предвижда такива.
Комисията следва да гарантира, че делегираните актове не водят до значителна
допълнителна административна тежест за държавите членки и отделните
респонденти.
(17)     От особена важност е по време
на подготвителната си работа Комисията да проведе подходящи консултации,
включително на експертно равнище. При подготовката и изготвянето на
делегираните актове Комисията следва да осигури едновременното и своевременно
предаване на съответните документи по подходящ начин на Европейския парламент и
Съвета.
(18)     Налице е необходимост от
еднакви условия за осигуряване на достъп до поверителни данни за научни цели.
На Комисията следва да бъдат предоставени изпълнителни правомощия с оглед на
установяването на организация, правила и условия, уреждащи посочения достъп на
равнището на Съюза в съответствие с процедурата по разглеждане, посочена в член
5 от Регламент (ЕС) № 182/2011 на Европейския парламент и на Съвета за
установяване на общите правила и принципи относно реда и условията за контрол
от страна на държавите членки върху упражняването на изпълнителните правомощия
от страна на Комисията[9].
(19)     Тъй като целта на настоящия регламент
не може да бъде постигната в достатъчна степен от държавите членки, а може да
бъде постигната по-добре на равнището на Съюза, Съюзът може да приеме мерки в
съответствие с принципа на субсидиарност, установен в член 5 от Договора
за Европейския съюз. В съответствие с принципа на пропорционалност, уреден в
същия член, настоящият регламент не надхвърля необходимото за постигането на
тази цел.
(20)     Проведена бе консултация с
Комитета на Европейската статистическа система,
ПРИЕХА НАСТОЯЩИЯ РЕГЛАМЕНТ:
Член 1
Регламент (ЕО) № 223/2009 се изменя,
както следва:
(1)                   
Член 2, параграф 1, буква а) се заменя със
следното:
„а)        „професионална независимост“, която
означава, че статистиката трябва да се разработва, изготвя и разпространява по
независим начин, особено що се отнася до подбора на техники, дефиниции,
методологии и източници, които да бъдат използвани, и времето и съдържанието на
всички форми на разпространение, без всякакъв натиск от политически или
заинтересовани групи или от органи на Съюза или национални органи;“
(2)                   
В член 5 параграф 1 се заменя със следното:
„1. Националният статистически орган,
определен от всяка държава членка като организация, която носи отговорност за
координирането на всички дейности на национално равнище за разработването,
изготвянето и разпространението на европейска статистика (НСИ), действа в това
отношение като единствено звено за контакт с Комисията (Евростат) по
статистически въпроси.
Отговорността на НСИ по отношение на
координацията обхваща всички други национални органи, отговарящи за
разработването, изготвянето и разпространението на европейската статистика.
По-специално, НСИ отговаря на национално равнище за координирането на
статистическите програми и доклади, за наблюдението на качеството,
методологията, предаването на данни и за съобщенията за статистическите
дейности на ЕСС.“
(3)                   
Вмъква се следният член 5a:
„Член
5a
Ръководители на НСИ
1.         В рамките на своите национални
статистически системи единствено ръководителите на НСИ носят отговорност да
вземат решения за процесите, статистическите методи, стандарти и процедури,
както и за съдържанието и момента на оповестяване на статистическите съобщения
и издания за цялата европейска статистика. Те имат правомощия да вземат решения
по всички въпроси, свързани с вътрешното управление на НСИ. Те координират
статистическите дейности на всички национални органи, които участват в
разработването, изготвянето и разпространението на европейската статистика. При
изпълнение на посочените задачи ръководителите на НСИ са независими в
действията си; те не търсят и не получават инструкции от правителство или друга
институция, организация, служба или юридическо лице; те се въздържат от
всякакви действия, които са несъвместими с изпълнението на посочените задачи.
2.         Процедурите за назначаване,
прехвърляне и освобождаване на ръководители на НСИ са прозрачни и се основават
единствено на професионални критерии.
3.         Ръководителите на НСИ са отговорни
за статистическите дейности и за изпълнението на бюджета на НСИ; те публикуват
годишен доклад и могат да изказват мнения относно разпределението на бюджета
във връзка със статистическите дейности на НСИ.
4.         Ръководителите на НСИ представят
своите национални статистически системи в рамките на ЕСС.“
(4)                   
В член 6 параграф 2 се заменя със следното:
„2.        На равнището на Съюза Комисията
(Евростат) е независима в действията си и осигурява изготвянето на европейска
статистика в съответствие с установените правила и статистически принципи. В
това отношение единствено тя носи отговорност да взема решения относно
процесите, статистическите методи, стандарти и процедури и относно съдържанието
и момента на оповестяване на статистическите съобщения.“
(5)                   
В член 11 се добавя следният параграф 3:
„3.        „Държавите членки вземат всички
необходими мерки за прилагане на Кодекса на европейската статистическа практика
с оглед да се поддържа доверието в техните статистически данни. За тази цел
всяка държава членка, представлявана от правителството си, подписва и изпълнява
„ангажимент във връзка с доверието в статистиката“, с който поема конкретни
политически задължения да прилага Кодекса и да въведе национална рамка за
осигуряване на качеството, в това число самооценки и действия за подобряване.
Ангажиментът се подписва и от Комисията.
Посочените ангажименти са обект на редовен
надзор от страна на Комисията въз основа на годишните доклади, изпращани от
държавите членки. Комисията докладва на Европейския парламент и на Съвета за
изпълнението на посочените ангажименти в рамките на три години от влизането в
сила на настоящия регламент.“
(6)                   
В член 12, параграф 2, втора алинея се
заменя със следното:
„В секторното законодателство могат да бъдат
предвидени специфични изисквания за качество, като целеви стойности и минимални
стандарти за изготвянето на статистика. Когато секторното законодателство не
съдържа такива разпоредби, в съответствие с член 26а Комисията може да приеме с
делегирани актове такива специфични изисквания за качество.“
(7)                   
В член 13 параграф 1 се заменя със следното:
„1.        Европейската
статистическа програма осигурява рамката за разработването, изготвянето и
разпространението на европейската статистика и определя основните области и
целите на предвидените дейности за период, който съответства на периода на
многогодишната финансова рамка. Програмата се приема от Европейския парламент и
от Съвета. Нейното въздействие и разходна ефективност се оценяват, като се
включва становището на независими експерти.“
(8)                   
Вмъква се следният член 17a:
„Член
17a
Достъп
до административни записи, използване и интеграция на административни записи
„1.        За да се намали тежестта върху
респондентите, НСИ, посочените в член 4 други национални органи и Комисията
(Евростат) имат право на незабавен и безвъзмезден достъп до всички
административни записи, както и на тяхното използване и обединение със
статистиката, доколкото тези данни са необходими за разработването, изготвянето
и разпространението на европейската статистика.
2.         НСИ и Комисията (Евростат) следва
да участват в консултации и да бъдат включвани в първоначалното проектиране и
последващото разработване и прекратяване на административните записи, изградени
и поддържани от други организации, с което впоследствие се улеснява
използването на записите за статистически цели. Те имат право да координират
дейностите по стандартизация по отношение на административните записи, които
имат значение за изготвянето на статистически данни.
3.         Достъпът и участието на НСИ,
другите национални органи и Комисията (Евростат) съгласно параграфи 1 и 2 са
ограничени до административните записи в рамките на съответните им публични
административни системи.
4.         НСИ получават съответните метаданни
от собствениците на административни записи, използвани за статистически цели.
5.         НСИ и собствениците на
административни записи установяват необходимите механизми за сътрудничество.“
(9)                   
В член 23 втора алинея се заменя със следното:
„Организацията, правилата и условията за
достъп на равнището на Съюза се установяват в съответствие с процедурата по
разглеждане, посочена в член 27, параграф 2.“
(10)               
Член 24 се заличава.
(11)               
Вмъква се следният член 26a:
„Член
26a
Упражняване на делегирани правомощия
1.         Правомощието да приема делегирани
актове се предоставя на Комисията при спазване на предвидените в настоящия член
условия.
2.         Делегирането на правомощието,
посочено в член 12, параграф 2, се предоставя на Комисията за срок от 5 години,
считано от датата на влизане в сила на настоящия регламент. Комисията изготвя
доклад относно делегирането на правомощия не по-късно от девет месеца преди
изтичането на петгодишния срок. Делегирането на правомощия се продължава
мълчаливо за срокове с еднаква продължителност, освен ако Европейският
парламент или Съветът не възразят срещу подобно продължаване не по-късно от три
месеца преди изтичането на всеки срок.
3.         Делегирането на правомощия,
посочено в член 12, параграф 2, може да бъде оттеглено по всяко време от
Европейския парламент или от Съвета.
С решението за оттегляне се прекратява
посоченото в него делегиране на правомощия.. То поражда действие в деня след
публикуването на решението в Официален вестник на Европейския съюз или
на по-късна, посочена в решението дата. То не засяга действителността на
делегираните актове, които вече са в сила.
4.         Веднага след като приеме делегиран
акт, Комисията нотифицира акта едновременно на Европейския парламент и Съвета.
5.         Делегиран акт, приет съгласно член
12, параграф 2, влиза в сила единствено ако нито Европейският парламент, нито
Съветът не са представили възражения в срок от два месеца след нотифицирането
на акта на Европейския парламент и Съвета или ако преди изтичането на този срок
и Европейският парламент, и Съветът са уведомили Комисията, че няма да
представят възражения. Този срок се удължава с два месеца по инициатива на
Европейския парламент или на Съвета.“
(12)               
Член 27 се заменя със следното:
„Член
27
Комитет
1.         Комисията се подпомага от Комитета
на Европейската статистическа система. Този комитет е комитет по смисъла на
Регламент (ЕС) № 182/2011.
2.         При позоваване на настоящия
параграф се прилага член 5 от Регламент (ЕС) № 182/2011 на Европейския
парламент и на Съвета от 16 февруари 2011 г. за установяване на общите правила
и принципи относно реда и условията за контрол от страна на държавите членки
върху упражняването на изпълнителните правомощия от страна на Комисията.“
Член 2
Влизане в сила
Настоящият регламент влиза в сила на
двадесетия ден след публикуването му в Официален вестник на Европейския съюз.
Настоящият регламент е задължителен в
своята цялост и се прилага пряко във всички държави-членки.
Съставено в Брюксел на 17.4.2012 година.
За Европейския парламент                         За
Съвета
Председател                                                Председател
[1]               Препоръка на Комисията относно независимостта,
почтеността и отчетността на националните и общностните статистически служби,
СОМ (2005) 217 окончателен, 25.5.2005 г..
[2]               ОВ L 87, 31.3.2009 г., стр. 164.
[3]               COM(2011) 211 окончателен, 15.4.2011 г.
[4]               Преразглеждането на Кодекса на европейската
статистическа практика бе одобрено от Комитета на Европейската статистическа
система на 28 септември 2011 г.
[5]               Член 1, параграф 14 от Регламент (ЕС) № 1175/2011
на Европейския парламент и на Съвета от 16 ноември 2011 г. за изменение на
Регламент (ЕО) № 1466/97 на Съвета за засилване на надзора върху състоянието на
бюджета и на надзора и координацията на икономическите политики; ОВ L 306,
23.11.2011, стр. 12.
[6]               COM(2011) 211 окончателен.
[7]               ОВ L 87, 31.3.2009 г., стр. 164.
[8]               ОВ L 306, 23.11.2011 г., стр. 12.
[9]               ОВ L 55, 28.2.2011 г., стр. 13.